钦定古今图书集成/理学汇编/经籍典/第121卷 > 宋文彦博进尚书札子 > 《大禹谟》
## 钦定古今图书集成/理学汇编/经籍典/第121卷 > 宋文彦博进尚书札子 > 《大禹谟》

禹、稷、皋陶共事帝舜，君臣同寅，咸有一德，故矢厥谟，
成厥功，“曰俞曰都”，乃君倡臣和之美其谟，则有“后克
艰厥后，臣克艰厥臣，罔游于逸，罔淫于乐，任贤勿贰，
去邪勿疑，罔咈百姓，以从己欲。”斯皆上下交儆，以成
圣功。舜、禹之所以为圣帝明王以此。